Bo Lykholt Andreasen forstår ikke en pind af den fartbøde, han har fået, selvom bilen på politiets foto er en bil magen til hans. - Da den blev blitzet klokken syv om aftenen, sad vi til 60-års fødselsdag i Hjørring. Vi kørte i min kones bil. Toyotaen holdt hjemme i indkørslen, så det kan jo ikke være den, der blev blitzet. Jeg tror desværre, at der er nogen, der har kopieret mine nummerplader, siger bilejeren. Politiet fastholder bøden, men ingen i familien eller omgangskredsen kender de to personer, som sidder i den bil, der for nylig blev blitzet af politiet i Gug. - Der sidder en mørklødet person på passagersædet og en østeuropæisk udseende person på førerpladsen. Jeg aner ikke, hvem de er, siger Bo Lykholt Andreasen. - Da jeg talte med dem i trafikstyrelsen i Holstebro, som er politiets afdeling for fartbøder, fik jeg at vide, at man godt kender til falske nummerplader og jeg har også fundet ud af, at der er udenlandske firmaer, som annoncerer med mange forskellige typer nummerplader, der kan bestilles via nettet, siger han videre. Hos Nordjyllands Politi har man også hørt om fænomenet, men der er ikke for tiden konkrete sager om kopierede nummerplader. Bo Lykholt Andreasen har nu bestilt nye nummerplader, og han vil gå i retten med sagen. - Det kan virke voldsomt, men hvad nu hvis de går ud og laver noget, der er værre? Så hænger jeg stadigvæk på det, siger han. Bilejeren kan godt se sagen fra politiets side, men han synes også, at han selv har håndfaste beviser på, at hans bil ikke er identisk med bilen på politiets billede. - Der er tre klistermærker fra synskontrol, service og undervognsbehandling fra forskellige år i forruden på vores bil. Og de er ikke at se på den bil, som politiet har blitzet. Der er også en parkeringsskive og en revne på et par centimeter på min Toyota, siger Bo Lykholt Andreasen. Hos Nordjyllands Politi siger politikommissær Henrik Hyldig, at bilejeren i Nørresundby kan nå at undgå en retssag, hvis han indsender dokumentationen til politiet. Ifølge Bo Lykholt Andreasen er der indsendt dokumentation til politiets administrative center i Holstebro, men nu sender han også beviserne med mærker i forruden og skaden på kofangeren til Nordjyllands Politi. - Det vil selvfølgelig betyde noget for vores vurdering, hvis skaden er fra før og han har den endnu og den så ikke er på vores billede af bilen, der blev blitzet. Så er det jo muligvis ikke den bil, og så må vi kigge på det til den tid, siger Henrik Hyldig, politikommissær i Nordjyllands Politi. Bo Lykholt Andreasen håber allermest på en hurtig afgørelse. - Jeg har det skidt og mærkeligt med den her sag. Det er ligesom at blive frarøvet noget, og man er ikke herre over situationen, siger han.

Referat:
En bilejer i Nørresundby er overbevist om, at han er blevet udsat for identitetstyveri via nummerpladerne på sin bil.